《海青马生肝》
元代·陈伯通

金符飞下渥洼龙，鞭影轻抟六翮风。耳窍风声闻斗蚁，眼花云影疾惊鸿。

未容骏骨辽东老，已得英名冀北空。一缕红尘江汉捷，天庭不为荔支红。

催荐厨中语未阑，控拳豪客簇雕盘。翠翻云叶并刀乱，冰透霜花楚玉寒。

一吮味甘牙齿滑，十分香彻鼻头酸。梦魂不到鲈鱼鲙，醉眼江湖特地宽。

惊呼乳盎意匆匆，便觉馀香鼻观通。露滴冰盘蓝玉软，风生霜刃碧囊空。

舞娃惊溅罗衣绿，酒客潜消醉脸红。若使昔人知此意，羊头烂熟不成功。